Bybelskool » Prediker
Written by Chris van Wyk. Posted in Hooglied, Prediker
Bybelskool.com fokus in die tweede kwartaal op twee boeke in die Ou Testament: Prediker en Hooglied.
Die Prediker was 'n ontdekkingsreisiger wat die grense van die lewe getoets het en agter gekom het dat die triomf en tragedie van dié lewe nie genoeg is vir mense wat 'n kapasiteit het vir die ewige lewe nie.
Hooglied is 'n digterlike kykie na hoe die liefdeskuns vir mans en vroue werk. Dit werk beide met die liefdesdrome wat ons oor mekaar het, sowel as met die werklikheid van daardie liefde. Die digter(es) kies vir persoonlike liefde, teenoor die praktyk van die harem van Salomo se tyd. En dit spel uit hoe 'n mens lief kan wees, sonder om jouself te verloor.
Ons begin 11 April met 'n inleiding op Prediker en lees dan die boek deur in die volgende 3 weke. Elke weeksdag lees ons saam 'n perikoop en ek lewer kommentaar daarop by die webtuiste sowel as met 'n e-pos aan geregistreerdes. Ons vervolg op 2 Mei met 'n inleiding op Hooglied en lees die boek dan op dieselfde wyse deur in die volgende 2 weke tot 16 Mei net voor Pinkster 2012.
Jy is welkom om saam met ons op reis te gaan met Prediker en Hooglied. Registreer by bybelskool.com. Dit is gratis.
In die gemeente Somerstrand kom ons Woensdagaande bymekaar vir 'n bespreking van die afgelope week se perikope, 18:30-19:30 vanaf 18 April tot en met 16 Mei. Die temas vir die eerste 5 weke se eredienste kom ook uit die 2 boeke. Kyk by ngkerksomerstrand.co.za.
Hier is die perikoop indeling met die datums waarop ons dit gaan lees:
Die Prediker was 'n wysheidsleraar
Die Prediker was nie 'n profeet, priester of geskiedskrywer wat oor die belangrike godsdienstige en historiese aspekte van Israel as Godsvolk praat nie. Daarom soek 'n mens tevergeefs in Prediker vir tradisies rondom die ontstaan van die wêreld, die aartsvaders, die Uittog uit Egipte, die Intog in Kanaän, en die belangrike momente van Israel se bestaan as volk.
Waaroor die Prediker nadink, is die sin van die lewe en of dit enigsins te vinde is. Hy dink na oor watter manier van lewe wys sou wees, en watter onwys, watter lewenstyl waarde het en watter nie. Byvoorbeeld, wanneer hy oor die aanbidding van God praat (hfst 5), fokus hy nie op die waarde van die tempel en die godsdienstige nut daarvan nie, eerder op watter benadering tot God daar wys sou wees, en wat nie. En sy slotsom is dat luister beter is as praat.
Die Prediker staan dus in die wysheidstradisie van Israel. Dat hy ook 'n leraar in dié wysheidstradisie was, lei 'n mens uit die naam "Prediker" (Qohelet in Hebreeus) af. Die naam beteken "sameroeper", wat dit waarskynlik maak dat hy een of ander amptelike rol gehad het, moontlik as sameroeper van die Godsvolk in hulle samekomste (Pred 12:9), wat ook die taak van lering in die wysheid gehad het (vgl Jer 18:18 wat van "raadgee" as taak van die wyses praat, op vergelykbare vlak met die profete en priesters).
Hy staan dus in die tradisie van die wysheidsleraars, soos die skrywers van Spreuke en Job, wat oor die sin van die lewe nagedink het, gesoek het vir begrip en insig oor hoe dinge in die praktyk werk, en probeer het om hulle leringe op hulle ervarings van die werklikheid van die lewe te baseer. Hulle het daarom gesoek na patrone en ordes in die werklikheid (of die gebrek daaraan!), om daaruit beproefde beginsels en wyshede af te lei, wat tot hulp kan wees in die lewenskuns.
Lees vir feite, onveranderlikhede en vreugdes
'n Handige manier om Prediker te lees, is aan die hand van drie aspekte van die Prediker se wysheid, soos RBY Scott dit in sy kommentaar opsom (Anchor Bible):
One must face facts;
One must learn to live with what cannot be changed;
One must develop the capacity to find enjoyment in work and wisdom and in the very experience of living.
Probeer dus, soos jy lees, die dele in die teks te merk wat vir jou tref as:
feite waarmee jy rekening moet hou (bv regverdiges word nie noodwendig meer as goddeloses beloon nie – 8:14),
onveranderlikhede wat jy moet leer om te aanvaar (bv korrupsie is deel van enige burokrasie – 5:7-8), en
vreugdes wat jy deel van jou lewe moet maak (bv geniet die lewe met die vrou/man wat jy liefhet – 9:9).